Správa o opatreniach na kompenzáciu rastúcich výdavkov domácností na energie a opatreniach vedúcich k zníženiu cien energií

A. Opatrenia prijaté MPSVR SR

Ministerstvo práce, sociálnych vecí a rodiny Slovenskej republiky pozorne sleduje  negatívny vývoj cien pohonných hmôt a plynu, ako aj jeho následný dopad na životnú úroveň slovenských občanov. Preto prijíma opatrenia, ktorých cieľom je zmierniť tieto dopady najmä pre tých, ktorí sú  na pomoc štátu najviac odkázaní. Jedná sa  o poberateľov dávok v hmotnej núdzi a o občanov so zdravotným postihnutím. 

1)	Zvýšenie príspevku na bývanie paušálne o 230 Sk, to znamená pre jednotlivca na 1360 Sk, pre spoločne posudzované osoby na 2150 Sk.

2)	Z dôvodu zvýšenia cien za pohonné hmoty sa navrhuje pre občanov s ťažkým zdravotným postihnutím zvýšiť výšku peňažného príspevku na kompenzáciu zvýšených výdavkov súvisiacich so zabezpečením prevádzky osobného motorového vozidla zo sumy 700 Sk na 900 Sk mesačne. 

3)	Rozširuje sa okruh poberateľov  peňažného príspevku na kúpu osobného motorového vozidla o tých občanov s ťažkým zdravotným postihnutím, ktorí používajú osobné motorové vozidlo na svoju prepravu pri podnikaní alebo vykonávaní alebo  prevádzkovaní samostatne zárobkovej činnosti.

Okrem týchto opatrení MPSVR SR prijalo nasledovné opatrenia na zmiernenie dopadu negatívneho vývoja cien energií na sociálnu situáciu obyvateľov:

Kľúčové zvýšenia sociálnych dávok a podpory od 1.9.2005:
•	Zvýšenie aktivačného a ochranného príspevku z 1500 na 1700 Sk
•	Zvýšenie príspevku na bývanie pri jednotlivcovi z 980 na 1130 Sk, pri spoločne posudzovaných osobách z 1670 na 1920 Sk
•	Zvýšenie rodičovského príspevku zo 4110 Sk na 4230 Sk
•	Zvýšenie príspevku pri narodení dieťaťa zo 4320 Sk na 4460 Sk

Úpravy príspevkov navrhované k 1.1.2006
•	Zvýšenie príspevku na absolventskú prax z 1500 na 1700 Sk
•	Zavedenie nového príspevku v sume do 2000 Sk mesačne na dochádzku za prácou tým osobám, ktorí boli v evidencii úradu práce, sociálnych vecí a rodiny najmenej 6 mesiacov
•	Zavedenie nového príspevku vo výške 350 Sk mesačne pre rodičov, ktorí sa starajú o dieťa mladšie ako 1 rok. Príspevok sa bude poskytovať nad rámec dávky v hmotnej núdzi a slúži na zlepšenie zdravotnej starostlivosti pre malé deti v sociálne odkázaných rodinách. 

Uvedené návrhy sú obsiahnuté vo vládnom návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov. O novele bude rokovať NR SR na septembrovej schôdzi v 1.čítaní. 
B. Navrhované opatrenia

MPSVR SR navrhuje nasledovné opatrenia týkajúce sa trhu s pohonnými hmotami a trhu s plynom, ktoré by mohli viesť k zníženiu vysokých cien na trhu energií. 

1)	Trh s pohonnými hmotami: oddelenie výroby pohonných hmôt od distribúcie

Rovnako ako pri trhu s plynom a elektrinou (ale bez európskej smernice) je možné zákonom nariadiť oddelenie výroby pohonných hmôt od ich distribúcie. To by však nemuselo stačiť a je potrebné zvážiť aj opatrenie, podľa ktorého dominantný výrobca na tomto trhu by nemohol ovládať dominantného distribútora a ak takáto situácia nastane (ako napríklad dnes), tak by na základe rozhodnutia PMÚ ho musela do polroka/roka predať.

2)	Trh s pohonnými hmotami: budovanie nových zásobníkov nezávislých od Slovnaftu a ich využitie na zvýšenie súťaže na trhu s pohonnými látkami

Navrhuje sa urýchliť realizáciu uznesenia vlády č. 571 z 13. júla 2005 k návrhu Aktualizácie požiadaviek a potrieb finančných prostriedkov na vybudovanie skladovacích kapacít a núdzových zásob ropy a ropných výrobkov v Slovenskej republike, ktoré uložilo:
-	podpredsedovi vlády a ministrovi hospodárstva pokračovať v rokovaní a koordinovať proces vzájomnej výmeny nehnuteľného majetku v spoločných skladovacích termináloch s cieľom maximálneho zníženia technologickej previazanosti medzi Slovnaftom, a. s. a Správou štátnych hmotných rezerv SR v jednotlivých termináloch do 31. decembra 2005
-	predsedovi Správy štátnych hmotných rezerv SR predložiť na rokovanie vlády materiál určujúci minimálne limity zásob v jednotlivých komoditách hmotných rezerv s výhľadom do roku 2008, s cieľom zabezpečenia finančných prostriedkov na vybudovanie skladovacích kapacít a núdzových zásob ropy a ropných výrobkov v Slovenskej republike do 31. augusta 2005.
Podľa dostupných informácií ani jedna z týchto úloh zatiaľ nebola splnená.

3)	Trh s plynom: nelegislatívna zmena – zníženie zisku SPP

Je možnosť prijať opatrenia zo strany Úradu pre reguláciu sieťových odvetví, ktoré nevyžadujú zásah do legislatívy, ale majú dopad na zníženie cien plynu. Súčasná výnimočná situácia na trhu s ropou k takémuto kroku oprávňuje.

4)	Trh s plynom: legislatívna zmena – odstránenie duplicitného vyčlenenia prostriedkov na investície

Je možnosť pozmeniť legislatívu upravujúcu cenovú reguláciu (zákon č. 276/2001 Z. z. o regulácii v sieťových odvetviach) tak, aby zohľadnenie rozsahu potrebných investícií na zabezpečenie dlhodobej prevádzkyschopnosti sústavy a siete v cenotvorbe neumožňovalo financovanie týchto investícií duplicitne s ich financovaním zo zisku spoločnosti.